அவசரத்தில் பயணம் செய்பவர்கள், `பேருந்து உரிமம் பெற்றதா, அவர்களுக்கு மாற்றுப் பேருந்து உண்டா' என்பதைப் பார்க்க நேரமிருப்பதில்லை. அதிக காசை கொடுத்துவிட்டு இரவு நிம்மதியாகத் தூங்கலாம் என அத்தனை பேரும் தங்கள் உயிர்களை அடமானம் வைக்கிறார்கள். 60 உயிர்களை மட்டும் அந்தப் பேருந்து சுமக்கவில்லை 60 குடும்பங்களின் எதிர்காலத்தை அத்தகைய பேருந்துகள் சுமந்து செல்கின்றன. ஆனால், எமனுக்கு மாறுவேஷம்போட்ட இதுமாதிரியான பேருந்துகள் நித்தமும் தமிழகம் முழுக்க வலம்வந்துகொண்டுதான் இருக்கின்றன. டூவீலர் வைத்திருப்பவர்கள் கூட ஒரிஜினல் உரிமம் வைத்திருக்க வேண்டும் என்று விதி இருக்கிறது. ஆனால், மாற்றுப் பேருந்து, மாற்று ஓட்டுநர், உதவியாளர்கள் கூட இல்லாத டிராவல்ஸுக்கு அனுமதி அளிப்பதன் விளைவு பலரின் மரணத்துக்குக் காரணமாகும். முறையாக நிர்ணயிக்கப்பட்ட விலையின்றி, முறையான பயணச் சீட்டு இல்லாமல் பலரின் சுயலாபத்துக்காக ஓடும் இத்தகைய பேருந்துகள் எக்கச்சக்கமாகப் புழக்கத்தில் இருக்கின்றன. பிழைத்தலுக்காக ஓடும் பலரும் இவற்றை தட்டிக்கேட்க நேரமின்றி கடந்துசெல்கிறார்கள். முறைகேடாக இயங்கும் பேருந்துகளை வடிகட்ட வேண்டும் அரசு.